মহাকাব্যিক ইনিংসের ‘পুরস্কার’ পেলেন বিরাট কোহলি

ওয়েব ডেস্ক: পাকিস্তানের বিরুদ্ধে মহাকাব্যিক ইনিংস খেলার পুরস্কার পেলেন বিরাট কোহলি (Virat Kohli)। আইসিসি-র ওডিআই ক্রমতালিকায় (ICC ODI Ranking) পাঁচ নম্বর স্থানে উঠে এলেন তিনি। স্থানচ্যুত করলেন নিউজিল্যান্ডের ড্যারিল মিচেলকে (Daryl Mitchell)। চার নম্বরে থাকা হেনরিখ ক্লাসেনের (Heinrich Klaasen) থেকে খুব বেশি পিছিয়ে নেই কোহলি। ক্লাসেন চোটে আছেন, তাই পরের ম্যাচেই তাঁকে টপকে যেতেই পারেন ভারতীয় ব্যাটার।

বোলারদের মধ্যে এগোলেন মহম্মদ শামি (Mohammad Shami)। আইসিসি ইভেন্টে প্রত্যাবর্তনে বাংলাদেশের বিরুদ্ধে পাঁচ উইকেট নিয়েছিলেন তিনি। তার সুবাদেই একধাপ এগিয়ে ১৪ নম্বরে এলেন ভারতীয় পেসার। এই মুহূর্তে দলের বাইরে থাকা মহম্মদ সিরাজ দুই ধাপ নেমে গেলেন। চ্যাম্পিয়ন্স ট্রফিতে ওভারপ্রতি ৭.৮৮ রান দিয়ে ফেলা পাকিস্তানি পেসার শাহিনশাহ আফ্রিদি পাঁচ ধাপ নেমে গেলেন। তিনি এখন নবম স্থানে আছেন।

আরও পড়ুন: আজ আফগান আর ইংলিশদের মরণ বাঁচন ম্যাচ

এদিকে শীর্ষস্থান আরও মজবুত করলেন ভারতীয় ব্যাটার শুভমান গিল (Shubman Gill)। ইংল্যান্ডের বিরুদ্ধে ওডিআই সিরিজের শেষ ম্যাচে শতরান করে বাবর আজমকে টপকে এক নম্বরে উঠেছিলেন তিনি। চ্যাম্পিয়ন্স ট্রফির প্রথম ম্যাচে ফের সেঞ্চুরি করেন এবং পাকিস্তানের বিরুদ্ধে ৪৬ করেন গিল। যার সুবাদে শীর্ষস্থানে শক্ত ভিত গড়েছেন তিনি।

প্রসঙ্গত, চ্যাম্পিয়ন্স ট্রফিতে ইতিমধ্যেই সেমিফাইনাল নিশ্চিত করে ফেলেছে রোহিত শর্মার ভারত। দুই ম্যাচের দুটোতেই জিতেছে টিম ইন্ডিয়া। তারপর নিউজিল্যান্ড বাংলাদেশকে হারাতেই নিজেদের সেমিফাইনাল জায়গা পাকা করে এবং একই সঙ্গে ভারতের জায়গাও পাকা হয়ে যায়। বিদায় নিয়েছে পাকিস্তান ও বাংলাদেশ।